Hannisen pariskunta tyytyväinen omaishoitajien vapaahetkikokeiluun – nyt mukaan pääsevät kaikki Lappeenrannan kaupunkialueen ikääntyneiden omaishoitajat

Kaksi ja puoli vuotta sitten Tapani Hannisen elämässä lähes kaikki muuttui. Ja samalla muuttui vaimo Helenan arki.

Aivohalvaukseen sairastuu Suomessa noin 24 000 henkeä vuosittain, heistä 17 000 saa aivoinfarktin ja loput noin 7 000 aivoverenvuodon. Tapani on yksi heistä. Oikeanpuoleinen halvaus vaikeuttaa merkittävästi muun muassa hänen liikkumistaan.

-Kotona hän liikkuu rollaattorilla, mutta jo pelkkä vessassa käynti vaatii tukea ja varuillaan oloa, ettei tapahdu kaatumista, Helena Hanninen kertoo.

Hän toimii miehensä omaishoitajana. Pariskunta on muuttanut lähemmäs palveluja Lappeenrannan keskustaan, kun omakotitalossa asuminen kävi liian raskaaksi.

Vaikka Helena työelämässä toimi hoiva-alalla ja osaa esimerkiksi turvalliset nostot, käy arki välillä fyysisesti raskaaksi.

Kokeilu tarjoaa hetken hengähdystauon

Helena ja Tapani tarttuivat innolla Etelä-Karjalan hyvinvointialueen (Ekhva) kokeiluun, jossa omaishoitajille tarjotaan maksutta terveydenhuoltoalan opiskelijoiden tukea arkeen 1-3 tunniksi kerrallaan. Lyhyitä vapaita voidaan tarjota arkisin klo 10–16 eivätkä nämä vapaat vähennä omaishoitosopimuksen mukaisia vapaapäiviä.

-Tarkoitus on tarjota omaishoitajille hetki omaa aikaa siten, että omaishoidettavalla on turvallinen olla kotona opiskelijoiden kanssa. Opiskelijat ovat seurana ja apuna, mutta hoitotoimenpiteitä he eivät tee, Sari Hokkanen sanoo.

Kokeilu kohdentuu 70–75-vuotiaisiin hyvinvointialueen kanssa sopimuksen tehneisiin omaishoitajiin.  Heillä tulee olla käytössä henkilökohtainen sähköposti sekä pankkitunnukset tai mobiilivarmenne vahvaan tunnistautumiseen.

Pilotti päättymässä, loppumetreillä kokeilu laajenee

Kokeilu aloitettiin osassa Lappeenrantaa, mutta nyt pilotin loppuajaksi eli 22.5. asti mukaan pääsevät kaikki ikääntyneiden omaishoitajat Lappeenrannan kaupunkialueelta.

-Opiskelijat kulkevat busseilla, joten kodin tulisi olla joukkoliikenteen saavutettavissa, Hokkanen sanoo.

Kokeiluun haluavat omaishoitajat voivat ilmoittautua soittamalla suoraan Sari Hokkaselle (p. 0406838962).

Olen niin nauttinut, kun pääsen välillä huitelemaan ihan omille asioille.

Hannisen pariskunnalle maksuton palvelu on ollut tärkeää.

- Olen niin nauttinut, kun pääsen välillä huitelemaan ihan omille asioilleni. Opiskelijat ovat olleet tosi tunnollisia ja kyselleet paljon, mitä kaikkea pitää ottaa huomioon. Me emme millään haluaisi luopua tästä palvelusta, Helena Hanninen kertoo.

- Samaa mieltä, hyvä kokemus ollut minullekin, Tapani Hanninen toteaa.

Lisätietoja:

Sari Hokkanen, projektipäällikkö, p 0406838962, sari.hokkanen@ekhva.fi

Aiempi tiedote